**EMIL-prisen for 2020 går til**

**Heidi Sølvernes, på Gaupås Gård i Holmestrand,**for hennes mangeårige innsats for å synliggjøre landbruket.

Årets EMIL-prisvinner er valgt ut blant flere godt begrunnede forslag. Juryen er leder, nestleder og org.sjef i Vestfold Bondelag

EMIL står for **e**ntusiasme, **m**otivasjon, **i**dèer og **l**agspill og årets vinner oppfyller alle kriterier til fulle.

Mange vestfoldbønder driver landbruk i et utstillingsvindu, men Heidi Sølvernes tar dette lenger enn de fleste. Sammen med sin mann driver hun gården svært tett på Holmestrand by, blant annet omkranset av boligfelt og barnehage.

Ukentlig inviterer de nabobarnehagen, slik at barna får se dyr som slippes ut og inn på beite og hva som skjer inni et fjøs. Sølvernes har også i samarbeid med det lokale bondelaget hatt besøk av andre barnehager og skoleklasser.

Årets EMIL-prisvinner har vært en god lagspiller ved å drive bynært på en forståelsesfull og tålmodig måte og hun har klart å gi hele det omkringliggende byggefeltet eierskap til dyrene og beite.

Heidi Sølvernes kommer stadig med gode idéer om aktiviteter til barn på arrangement som Åpen Gård. I 2019 fikk det Botne og Hillestad Bondelag lov å arrangere Åpen Gård på Gaupås Gård.

Sosiale medier brukes aktivt for å vise fram landbruket på gården. Kuene filmes og tas stadig bilde av både inni fjøset og på beitet. I 2019 var hun og mannen også med på Tine sine YouTube-reklamer sammen med to «gamere som skulle lære om norsk landbruk»!

Forslagsstiller er hennes lokale bondelag, Botne og Hillestad Bondelag. De trekker fram at Heidi Sølvernes er en flott ambassadør for landbruket og at hun formidler gårdsopplevelser på en måte som vi alle bønder nyter godt av! Mannen hennes, Jan Egil Sølvernes, er lokallagsleder, men i år har resten av styret gått bak hans rygg og nominert henne.

\*\*\*\*\*\*\*

Kontakt: Leder Thorleif Müller, 90567544 eller org.sjef Elin Røed, 92818333 i Vestfold Bondelag eller prisvinner Heidi Sølvernes, 92600540